《近山轩燕集》
元代·陈高

幽轩近青山，层檐荫高木。兹晨天气佳，凉雨破袢燠。

鸣蝉度新声，丛蕙散馀馥。几席具陈列，笾豆进殽蔌。

故人吴中归，举酒喜相属。微酣各忘形，起坐命棋局。

好乐初匪荒，笑语胜丝竹。人生百年内，光景犹转毂。

况当艰虞际，欢会情愈笃。酒阑复何言，长歌《紫芝曲》。

作者简介：（1315—1367）元温州平阳人，字子上，号不系舟渔者。顺帝至正十四年进士。授庆元路录事，明敏刚决。不满三年，自免去。再授慈溪县尹，亦不就。方国珍欲招致之，无从得。平阳陷，浮海过山东，谒河南王扩廓帖木儿，论江南虚实，陈天下之安危。扩廓欲官之，会疾作卒。有《不系舟渔集》、《子上存稿》。